Diari Oficial de la Generalitat Valenciana


Sumari del DOGV 7007, del 19-04-2013 (2013/3645)

RESOLUCIÓ de 28 de març 2013, de la Subdirecció General de Relacions Laborals, per la qual es disposa el registre i publicació del text del conveni col·lectiu de l'empresa Starseg Servicios Técnicos Auxiliares, SL.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7007

Data del DOGV
:   19-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3645


Data del document
:   28-03-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 28 de març 2013, de la Subdirecció General de Relacions Laborals, per la qual es disposa el registre i publicació del text del conveni col·lectiu de l'empresa Starseg Servicios Técnicos Auxiliares, SL. [2013/3645]  
Vist el text del conveni col·lectiu de l'empresa Starseg Servicios Técnicos Auxiliares, SL, subscrit per la comissió negociadora, la qual està integrada per representants de l'empresa, i per part dels treballadors, per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball; i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 28 de març de 2013.- El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu 2013-2014 de   
Starseg Servicios Técnicos Auxiliares, SL  
  
València, 11 de març de 2013  
  
CAPÍTOL I  
Objecte i àmbit  
  
Article 1. Àmbit d'aplicació  
Este conveni col·lectiu de condicions de treball establix les bases per a les relacions entre l'empresa Starseg Servicios Técnicos Auxiliares, SL, d'ara en avant Starseg, i els seus treballadors, en les activitats que s'especifiquen en l'article 3.  
  
Article 2. Àmbit territorial  
Les normes d'este conveni col·lectiu seran d'aplicació en tot el territori autonòmic de la Comunitat Valenciana i regirà en tots els centres de treball i resta de dependències de l'empresa Starseg.  
  
Article 3. Àmbit funcional  
Estan incloses en el camp d'aplicació del conveni la prestació de servicis com ara el control d'entrades i eixides en locals i instal·lacions, tant de persones com d'objectes i materials; prevenció i primeres mesures contra incendis, sinistres i accidents en general; auxili de persones en els locals on es presten els servicis de control; neteja d'edificis i locals en general, fàbriques i instal·lacions industrials; conducció d'automòbils i prestació de servicis d'hostessa.  
  
  
Article 4. Àmbit temporal  
El conveni entrarà en vigor el dia 1 de gener de 2013, amb independència de la data de la seua publicació en el Boletín Oficial del Estado, i en mantindrà la vigència fins al 31 de desembre de 2014, data en què quedarà prorrogat íntegrament fins que siga substituït per un altre conveni del mateix àmbit i eficàcia.  
  
Article 5. Denúncia  
La denúncia d'este conveni s'entendrà automàtica en el moment que vença, en este cas, el 31 de desembre de 2014.  
  
Article 6. Àmbit personal  
Es regiran per este conveni col·lectiu autonòmic de la Comunitat Valenciana la totalitat dels treballadors que presten servicis en l'empresa.  
Quant als alts càrrecs, caldrà ajustar-se al que establixen les disposicions específiques aplicables a estos casos.  
  
Article 7. Principi d'igualtat de tracte i oportunitats  
De conformitat amb el que establix la disposició transitòria 4a de la LO 3/2007 i l'article 85.1 de l'Estatut dels Treballadors, dins del contingut normatiu d'este conveni col·lectiu, s'establixen mesures dirigides a promoure la igualtat de tracte i d'oportunitats entre dones i hòmens dins de l'empresa.  
Els firmants d'este conveni garantixen la igualtat d'oportunitats entre hòmens i dones, així com la no-discriminació per qüestió de raça, religió o qualsevol altra condició, de conformitat amb la legislació nacional vigent, jurisprudència i directives comunitàries. Per tant, es tindrà igualtat quant a:  
- Accés al lloc de treball  
- Estabilitat en el lloc de treball  
- Igualtat salarial en treballs del mateix valor  
- Formació professional  
- Ambient laboral exempt d'assetjament sexual  
  
Article 8. Unitat de conveni i vinculació a la totalitat  
Les condicions pactades en este conveni col·lectiu constituiran un tot orgànic i indivisible.  
No obstant això, en el cas que algun article fora totalment o parcialment nul, este quedarà absolutament inaplicable, amb independència de l'aplicació de la resta del conveni, fins que les parts firmants li donen contingut d'acord amb la legalitat vigent.  
  
Article 9. Compensació, absorció i garantia ad personam  
Les condicions contingudes en este conveni col·lectiu són compensables i absorbibles respecte a les que regien anteriorment, estimades en el seu conjunt i còmput anual.  
  
Article 10. Comissió paritària i procediments de solució de conflictes  
Es crea una comissió paritària d'interpretació i aplicació de qüestions derivades d'este conveni.  
Estarà constituïda per tres membres en representació de l'empresa i tres membres dels treballadors. Entre les dos parts elegiran un president i un secretari, tots ells hauran sigut membres de la comissió negociadora d'este conveni.  
  
Les parts podran acudir a les reunions de la comissió acompanyades pels assessors que estimen convenient, amb veu però sense vot. Les decisions de la comissió s'adoptaran per majoria de cada una de les seues parts. Qualsevol dubte o divergència que puga sorgir sobre la interpretació o aplicació d'este conveni serà sotmesa a informe de la Comissió Mixta Paritària, abans d'establir la reclamació davant dels òrgans competents.  
La Comissió es reunirà en el termini de quinze dies des de la sol·licitud d'una de les parts, que es dirigirà al president per mitjà d'un escrit on conste el motiu de la reunió. La resolució s'emetrà en el termini de deu dies des de la reunió.  
Esta regulació s'entén sense perjuí del que establixen els articles 41.6 i 82.3 de l'Estatut dels Treballadors per als procediments d'inaplicació de les condicions de treball previstes en este conveni. Les parts se sotmeten, íntegrament, a allò que s'ha regulat en la normativa legal esmentada per a la solució de les discrepàncies que puguen sorgir durant la negociació, referides a la modificació substancial de les condicions de treball establides en el conveni i en els altres supòsits previstos en la normativa legal.  
  
  
  
CAPÍTOL II  
Organització del treball  
  
Article 11. Principis generals  
L'organització pràctica del treball, amb subjecció a este conveni col·lectiu autonòmic de la Comunitat Valenciana i a la legislació vigent, és facultat de la direcció de l'empresa.  
Sense minva de l'autoritat que correspon a la direcció, els representants dels treballadors tindran funcions d'informació, orientació i proposta en allò relacionat amb l'organització i racionalització del treball, de conformitat amb l'Estatut dels Treballadors i resta de legislació vigent.  
  
Article 12. Normes  
L'organització del treball comprén les normes següents:  
a) La determinació i exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels servicis propis de l'activitat, les quals constaran per escrit. S'hi establirà el quadro de premis i sancions adequats al compliment o incompliment de tals normes.  
d) L'exigència d'atenció, prudència, pulcritud, vigilància en roba, efectes, útils, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i els seus clients.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en este conveni.  
  
f) La fixació d'una fórmula de càlcul de la retribució de forma clara i senzilla, de manera que els treballadors puguen fàcilment comprendre-la, inclús en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense, quantitat i qualitat de treball, raonablement exigibles.  
  
CAPÍTOL III  
Prestació del treball  
  
Article 13. Formació  
Ateses les característiques especials que concorren en l'activitat de les empreses, i a fi de mantindre permanentment capacitats els seus treballadors per al responsable i correcte compliment de les obligacions del servici, tot el personal operatiu estarà obligat a assistir als cursos i resta d'activitats formatives de caràcter professional que l'empresa estime convenients, dins de la jornada laboral o per mitjà de negociació amb la representació per a un altre cas.  
  
Article 14. Confidencialitat professional  
El caràcter confidencial de la prestació del servici fa especialment exigible que els treballadors subjectes a este conveni col·lectiu autonòmic de la Comunitat Valenciana, mantinguen amb especial rigor els secrets relatius a l'explotació i negocis de les seues empreses i d'aquelles a les quals es presten els servicis, tot això d'acord amb el que establix la legislació vigent.  
  
CAPÍTOL IV  
Classificació professional  
  
Secció 1  
Classificació segons la permanència  
  
Article 15. Contractació  
Depenent de la seua duració, els contractes de treball podran concertar-se per temps indefinit, per duració determinada i per qualsevol altra modalitat de contracte de treball autoritzada per la legislació vigent.  
Serà personal contractat per a obra o servici determinat aquell la missió del qual consistisca a atendre la realització d'una obra o servici determinat dins de l'activitat normal de l'empresa.  
Este tipus de contracte quedarà resolt per les causes següents:  
a) Quan es finalitze l'obra o el servici.  
b) Quan el client resolga el contracte d'arrendament de servicis, qualsevol que en siga la causa.  
c) Quan el contracte d'arrendament de servicis es resolga parcialment pel client, es produirà automàticament una extinció parcial equivalent dels contractes de treball adscrits al servici.  
Als efectes de la determinació dels treballadors afectats per esta situació, es triaran primer els de menor antiguitat, i en cas de tindre'n la mateixa, es valoraran les càrregues familiars, i, en tot cas, serà escoltada la representació dels treballadors.  
Serà personal eventual, aquell que ha sigut contractat per l'empresa en ocasió de prestar servicis per a atendre les exigències circumstancials del mercat, acumulació de tasques o excés de comandes, tot i que es tracte de l'activitat normal de l'empresa, sempre que la duració màxima d'estos contractes no siga superior a 12 mesos en un termini de 18 mesos. En el cas que es concerte per un termini inferior a 12 mesos, podrà ser prorrogat mitjançant un acord de les parts, sense que la duració total del contracte puga excedir el límit màxim esmentat.  
Serà personal interí, aquell que es contracte per a substituir un altre treballador de l'empresa amb dret a reserva del lloc de treball, durant la seua absència per incapacitat temporal, vacances, compliment de sancions, etc.  
Tant el règim jurídic d'estos tipus de contractes com el d'aquells altres no inclosos en este article, serà l'establit en les disposicions legals vigents en cada moment.  
  
Article 16. Contractes indefinits  
Serà fix en plantilla:  
a) El personal contractat per temps indefinit una vegada haja superat el període de prova.  
b) El personal eventual la relació contractual del qual supere els límits dels distints tipus de contractes temporals, de conformitat amb el que establix la legislació vigent.  
c) El personal que, contractat per a servicis determinats, continue prestant servicis en l'empresa una vegada acabats estos, o desenrotlle servicis per als quals no haja sigut contractat.  
d) El personal interí, que una vegada reincorporat al servici el substituït, continue prestant servicis de caràcter permanent no interí en l'empresa.  
e) Tot el personal que siga contractat per a funcions de caràcter habitual i permanent que no haja sigut contractat com eventual, interí, per a servici determinat o temporal o que haja superat les períodes d'encadenament de contractes establits en l'article 15.5 de l'Estatut dels Treballadors.  
f) El personal el contracte temporal o de duració determinada del qual es transforme en indefinit, seguint les normes de la legislació vigent.  
  
Secció 2  
Classificació segons la funció  
  
Article 17. Normes generals  
Les classificacions del personal consignades en este conveni col·lectiu són merament enunciatives, no limitadores i no suposen l'obligació de tindre proveïdes totes les places i categories enumerades, si les necessitats i volum de l'empresa no ho requerixen.  
No són així mateix exhaustives les distintes comeses assignades a cada categoria o especialitat, perquè tot treballador inclòs en l'àmbit funcional d'este conveni està obligat a efectuar tots aquells treballs i operacions que li ordenen els seus superiors dins de les comeses generals de la seua competència i sense detriment de la seua dignitat professional.  
  
Article 18. Classificació general  
El personal que preste els seus servicis es classificarà, per raó de les seues funcions, en els grups que a continuació s'indiquen:  
I. Personal directiu  
II. Personal administratiu  
III. Personal de comandaments intermedis  
IV. Personal operatiu  
I. Personal directiu.  
En este grup es comprenen:  
a) Director general  
b) Director comercial  
c) Director administratiu  
d) Director de personal  
e) Subdirector  
f) Cap de personal  
II. Personal administratiu.  
En este grup es comprenen:  
a) Cap de departament  
b) Oficial de primera  
c) Oficial de segona  
d) Auxiliar administratiu  
e) Venedor de primera  
f) Venedor de segona  
g) Venedor de tercera  
h) Telefonistes  
III. Personal de comandaments intermedis.  
En este grup es comprenen:  
a) Cap de servicis  
b) Supervisor  
IV. Personal operatiu.  
Comprén les categories següents:  
a) Auxiliar de servicis  
b) Conserge  
c) Conductor  
d) Hoste  
e) Ordenança  
f) Peó  
g) Netejador  
  
Article 19. Personal directiu  
a) Director general. És qui amb un títol adequat o una àmplia preparació teoricopràctica, assumix la direcció i responsabilitat de l'empresa, programa i controla el treball en totes les seues fases.  
b) Director comercial. És qui amb un títol adequat o una àmplia preparació teoricopràctica assumix la direcció i responsabilitat de les funcions mercantils en el seu més ampli sentit i planifica, controla i programa la política comercial de l'empresa.  
c) Director administratiu. És qui amb un títol adequat o amb una àmplia preparació teoricopràctica assumix la direcció i responsabilitat de les funcions administratives en el seu més ampli sentit i planifica, programa i controla l'administració de l'empresa.  
d) Director de personal. És qui amb un títol adequat o una àmplia preparació teoricopràctica assumix la direcció i responsabilitat de les funcions relacionades amb la gestió de personal en el seu ampli sentit.  
e) Subdirector. És qui amb un títol adequat o una àmplia preparació teoricopràctica, assumix la subdirecció i responsabilitat de les funcions relacionades amb la gestió comercial, administrativa, financera, recursos humans o tècnica en qualsevol especialitat.  
f) Cap de personal. El cap de personal serà el responsable del reclutament, selecció i admissió del personal i de la planificació, programació, control i administració del personal de l'empresa.  
  
Article 20. Personal administratiu  
a) Cap de departament. És la persona que assumix la responsabilitat d'un departament dins de l'organització, s'encarrega de la seua estructuració i assumix la responsabilitat de la gestió. Depenen d'ell els caps d'unitats que integren el departament.  
b) Oficial de primera. És l'empleat que actua davall les ordes d'un cap i té a càrrec seu un treball determinat que requerix un càlcul, estudi, preparació i condicions adequades.  
c) Oficial de segona. És l'empleat que amb iniciativa i responsabilitat restringida, subordinat a un cap, fa tasques administratives i comptables de caràcter secundari que requerixen coneixements generals de la tècnica administrativa.  
d) Auxiliar administratiu. És l'empleat que dedica la seua activitat a tasques i operacions administratives elementals i, en general, a les purament mecàniques inherents al treball.  
e) Venedor de primera. És l'empleat adscrit al departament comercial de l'empresa, i al seu únic servici, que exercix les funcions de prospecció del mercat i la promoció i venda dels servicis amb una alta qualificació, iniciativa i responsabilitat. Fa els desplaçaments necessaris tant per a la captació de clients com per a la seua atenció, una vegada contractats.  
f) Venedor de segona. És l'empleat adscrit al departament comercial de l'empresa, i al seu únic servici, que exercix les funcions de prospecció del mercat i la promoció i venda dels servicis de forma qualificada. Fa els desplaçaments necessaris tant per a la captació de clients com per a la seua atenció, una vegada contractats.  
  
g) Venedor de tercera. És l'empleat adscrit al departament comercial de l'empresa, i al seu únic servici, que exercix les funcions de prospecció del mercat i la promoció i venda dels servicis amb un aprenentatge qualificat. Fa els desplaçaments necessaris tant per a la captació de clients com per a la seua atenció, una vegada contractats.  
  
h) Telefonista. És l'empleat que té com a missió estar al servici i atenció d'una centraleta telefònica, i pot fer tasques administratives auxiliars.  
  
Article 21. Personal de comandaments intermedis  
a) Cap de servicis. És l'empleat que, procedent o no procedent del grup operatiu, i per les seues condicions humanes i professionals, amb plena responsabilitat i a les immediates ordes dels seus superiors d'una forma més pràctica que teòrica, cuida i és responsable de l'orde, disciplina, vigilància, distribució i assignació de treball, i exercix les funcions específiques que li són delegades amb control general de tots els supervisors sobre el comportament dels seus empleats.  
b) Supervisor. És aquell empleat que té per missió verificar i comprovar l'exacte compliment de les funcions i obligacions atribuïdes als altres empleats, dóna compte immediatament a l'encarregat o cap immediat corresponent de totes les incidències que observe en la prestació dels servicis, pren les mesures d'urgència que crega oportunes i s'encarrega de mantindre la disciplina i pulcritud entre els seus empleats.  
  
  
Article 22. Personal operatiu  
a) Auxiliar de servicis. És aquell treballador major de díhuit anys, que, amb formació suficient, uniformat o no uniformat amb les peces de roba i distintius que l'empresa determine necessaris per a la correcta prestació del servici, fa tasques auxiliars en qualsevol classe d'immobles, tendents a la recepció i informació en els accessos, la comprovació i orientació de visitants, el control d'entrades, documents o carnets privats, el control de trànsit en zones reservades o de circulació restringida d'interior de fàbriques, garatges o aparcaments públics o privats, dependències, naus industrials, plantes de producció d'energia, grans centres de processos de dades i semblants i altres servicis auxiliars, així com etiquetatge i repartiment de mercaderies i totes aquelles activitats que, directament o indirectament, es relacionen amb les dites funcions.  
  
b) Conserge. És el treballador major d'edat que exercix, amb formació suficient, uniformat o no amb les peces de roba i distintius de l'empresa, tasques auxiliars, en tot tipus d'immobles, amb funcions de control d'estos immobles, les seues instal·lacions i béns.  
c) Conductor. Són aquells treballadors que estant en possessió del permís de conduir adequat al vehicle a utilitzar poden exercir les funcions de missatgeria, transport de material o personal.  
d) Hostessa. És la persona major de díhuit anys encarregada de rebre els clients personalment o telefònicament, proporcionar la informació que sol·liciten dins de les seues funcions, anunciar-los i conduir-los davant de la persona o persones amb qui desitgen parlar; atenen les sol·licituds d'informació d'entrevistes, concerten les entrevistes i les preparen en els seus aspectes formals.  
e) Ordenança. És el treballador que amb coneixements elementals i responsabilitat, se li encomana, amb càrrec a tercers, encàrrecs, cobraments, pagaments, recepció i entrega de correspondència i documents, així com la seua classificació i repartiment.  
f) Peó. És el treballador encarregat de fer tasques per a l'execució de les quals requerix l'aportació d'esforç i atenció sense qualificació exigida.  
g) Netejador-netejadora. És el treballador major d'edat que s'ocupa de la neteja i manteniment de les instal·lacions del centre i dependència de l'empresa.  
  
CAPÍTOL V  
Ingressos  
  
Article 23. Normes generals  
Per a l'ingrés del personal comprés en este conveni col·lectiu s'observaran, sense excepció, les normes legals vigents en matèria de contractació i generals de col·locació, així com les especials que corresponguen.  
  
Article 24. Condicions d'ingrés  
La contractació de personal es realitzarà utilitzant les modalitats de contractació vigents en cada moment, que han de correspondre's de forma efectiva a les normes que a este efecte exigixen les disposicions legals vigents.  
  
Article 25. Contractes  
Els contractes que fomalitze l'empresa per a un servici determinat, eventual, interí i temporal, i qualsevol altre que la norma permeta, hauran de ser per escrit. Caldrà fer-hi constar els requisits i circumstàncies que exigisca la legislació vigent en matèria d'ocupació i, en especial, la menció expressa del servici per al qual es contracta, la causa de l'eventualitat en els contractes eventuals (amb inclusió de la condició determinant de la resolució del contracte de treball), el motiu de la interinitat i el nom del substituït i, finalment, la duració del contracte en els supòsits que corresponga.  
  
Article 26. Període de prova  
Podrà concertar-se per escrit un període de prova, durant el qual qualsevol de les parts podrà rescindir, per escrit, el contracte sense dret a indemnització de cap tipus. El període de prova no podrà excedir el temps següent, segons la categoria professional:  
Personal directiu i titulat: 6 mesos.  
Personal administratiu: 3 mesos.  
Personal de comandament intermedi: 3 mesos.  
Personal operatiu: 2 mesos.  
Personal no qualificat: 2 mesos.  
  
Article 27. Reconeixement mèdic  
El personal de l'empresa està obligat a sotmetre's a un examen mèdic al començament de la prestació. Del resultat, l'interessat en rebrà una còpia.  
  
CAPÍTOL VI  
Lloc de treball, trasllats i canvis de lloc  
  
Article 28. Lloc de treball  
Ateses les especials circumstàncies en què es fa la prestació dels servicis contractats per les empreses de servicis generals, la mobilitat del personal estarà determinada per les facultats d'organització de l'empresa, que procedirà a la distribució del seu personal entre els seus diversos llocs de treball, de la manera més racional i adequada als fins productius dins d'una mateixa localitat. A estos efectes, s'entendrà per localitat tant el municipi de què es tracte, com les concentracions urbanes o industrials que s'agrupen al seu voltant i que formen amb este una macroconcentració urbana o industrial, encara que administrativament siguen municipis distints.  
Els treballs realitzats dins de la zona definida com a localitat no donaran lloc a dietes per a cap dels treballadors de l'empresa.  
  
Article 29. Desplaçaments  
Quan un treballador haja de desplaçar-se per necessitat del servici fora de la localitat, entesa en els termes de l'article 27, on habitualment presta els seus servicis o quan isca de la localitat per a la qual haja sigut contractat, tindrà dret a la percepció de dietes, llevat que el desplaçament no tinga perjuís econòmics per al treballador. En el cas que no es desplace en vehicle de l'empresa, tindrà dret a l'abonament, a més, de l'import del bitllet en un mitjà de transport idoni.   
Si el desplaçament es fa en un vehicle particular del treballador, s'abonarà, durant els anys 2013 i 2014 a raó de 0,19 euros el quilòmetre.  
  
Article 30. Import de les dietes  
L'import de les dietes acordades en este conveni col·lectiu serà:  
  
  
  
  
Article 31. Trasllats  
Els trasllats del personal seran aquells desplaçaments fora de la localitat d'origen que exigisquen o impliquen canvi de residència, i podran estar determinats per alguna de les causes següents:  
1. Petició del treballador. Existirà preferència en estos supòsits per al treballador fix, en funció de la seua antiguitat real en l'empresa, sempre que concórreguen servicis de la mateixa naturalesa i duració que els ocupats per ell.  
2. Mutu acord entre l'empresa i el treballador.  
El trasllat no donarà dret a dietes.  
No hi haurà lloc ni dret a indemnització pels gastos que s'originen pel canvi de residència.  
La data de petició del trasllat es considerarà prioritària per a accedir-hi.  
Els trasllats fets per mutu acord es regiran pels pactes que per escrit s'hagen establit, on se n'indicarà el lloc i la duració.  
  
3. Per necessitats del servici; després del procediment legal corresponent.  
Una vegada notificada la decisió de trasllat, el treballador tindrà dret a optar entre el trasllat, amb la percepció d'una compensació per gastos, o l'extinció del seu contracte, amb la percepció d'una indemnització de 20 dies de salari per any de servici; es prorratejaran per mesos els períodes de temps inferiors a un any i amb un màxim de dotze mensualitats. La compensació a què es referix el primer supòsit comprendrà tant els gastos propis de viatge de trasllat com els dels familiars a càrrec seu.  
  
  
CAPÍTOL VII  
Treballs de superior i inferior categoria  
  
Article 32. Mobilitat funcional  
L'empresa, en cas de necessitat, podrà exigir dels seus treballadors la realització de treballs de categoria superior amb el salari que corresponga a la nova categoria. Quan cesse la causa del canvi, es reintegraran al seu antic lloc.  
Este canvi no podrà tindre una duració superior a tres mesos ininterromputs i el treballador haurà reintegrar-se al seu antic lloc i categoria en finalitzar aquell període. Si el treballador ocupa el lloc de categoria superior durant dotze mesos alterns consolidarà el salari de la dita categoria a partir d'eixe moment, sense que això supose necessàriament la creació d'un lloc de treball d'eixa categoria.  
Estes consolidacions no són aplicables als casos de substitució per incapacitat temporal o llicència. En estos casos, la realització de treballs de categoria superior cessarà en el moment en què es reincorpore al seu lloc de treball el substituït.  
El treballador que realitze per motius d'autèntica necessitat funcions de categoria inferior a la seua, conservarà el salari de la seua categoria professional.   
L'empresa evitarà reiterar que la realització de treballs d'inferior categoria recaiga en un mateix treballador. Si el canvi de destinació per a l'exercici de treballs de categoria inferior té el seu origen en la petició del treballador, s'assignarà a este la retribució que corresponga al treball efectivament realitzat. Procurarà l'empresa que els servicis especials, ordinàriament millor retribuïts, siguen de caràcter rotatiu entre els aspirants al seu exercici.  
  
CAPÍTOL VIII  
Causes d'extinció del contracte de treball  
  
Article 33. Acabament de la relació laboral  
El cessament dels treballadors en l'empresa tindrà lloc per qualsevol de les causes previstes en l'Estatut dels Treballadors i resta de legislació vigent.  
En el cas de cessament per voluntat del treballador, el personal directiu i titulat haurà de preavisar la seua baixa amb una antelació no inferior a dos mesos. El personal administratiu o de comandament intermedi, el personal operatiu i d'oficis diversos, amb quinze dies hàbils d'antelació. La falta de compliment del preavís comportarà la pèrdua dels salaris corresponents a quinze dies hàbils, sense incloure-hi la quantitat corresponent a les parts proporcionals de les pagues extraordinàries del dit període. Si el preavís s'ha efectuat en període hàbil inferior als quinze dies hàbils previstos, la pèrdua dels salaris corresponents serà proporcional al període hàbil no preavisat. El preavís haurà d'exercir-se sempre per escrit i l'empresa estarà obligada a subscriure'n el justificant de recepció.  
La falta de preavís per part de l'empresa en casos de finalització del contracte, de quinze dies, segons preveu la legislació vigent, donarà lloc a la indemnització corresponent o a la part proporcional, si el preavís s'ha efectuat en període inferior al previst.   
L'empresari, en ocasió de l'extinció del contracte, quan comunique als treballadors la denúncia, o, si és el cas, el preavís de l'extinció del contracte, haurà d'acompanyar una proposta del document de liquidació de les quantitats degudes.  
  
CAPÍTOL IX  
Jornada de treball, descansos i vacacions  
  
Article 34. Jornada de treball  
La jornada de treball serà de 1.793 hores anuals de treball efectiu, en còmput mensual, a raó de 163 hores. No obstant això, l'empresa, d'acord amb la representació dels treballadors podrà establir fórmules alternatives per al càlcul de la jornada mensual a realitzar.  
Així mateix, si un treballador per necessitats del servici no pot realitzar la seua jornada mensual, haurà de compensar la seua jornada, en el mateix o distint servici, en els dos mesos següents.  
S'entendrà com a treball nocturn el que es duu a terme entre les vint-i-dos hores i les sis hores.  
Entre la jornada acabada i l'inici de la següent, haurà de transcórrer un mínim de dotze hores, excepte en els casos següents: a) per especial urgència o peremptòria necessitat, b) en el treball a torns.  
Si la jornada de treball és partida, el treballador tindrà dret, almenys, a dos hores i mitja de descans entre la jornada del matí i de la vesprada, llevat que hi haja pacte en contra. Per al personal no operatiu el descans serà, almenys, d'una hora i mitja, llevat que hi haja pacte en contra.  
A fi de conciliar la vida laboral i familiar, l'empresa facilitarà als treballadors la lliurança, almenys, d'un cap de setmana al mes -dissabte i diumenge-, llevat dels supòsits següents:  
a) Quan els treballadors s'adscriguen voluntàriament a prestar servicis en tals dies.  
b) Quan els treballadors hagen sigut contractats expressament per a prestar servicis en els dits dies.  
c) Quan el treballador estiga adscrit a un servici amb un sistema pactat de rotació de lliurança diferent.  
d) Quan, excepcionalment, es requerisca, pels clients a qui es presten servicis obligatoris en els caps de setmana, un increment imprevist de plantilla que puga impedir a l'empresa facilitar puntualment la dita lliurança.  
Els treballadors podran intercanviar-se els torns de treball entre ells, després de comunicar-ho a l'empresa amb vint-i-quatre hores d'antelació.  
  
  
Article 35. Modificació d'horari  
Quan per necessitats del servici, l'empresa necessite la modificació dels horaris establits, podran canviar-los de conformitat amb l'article 41 de l'Estatut dels Treballadors.  
  
Article 36. Vacacions  
Tots els treballadors disfrutaran de vacacions retribuïdes, d'acord amb les condicions següents:  
1. Tindran una duració de trenta dies naturals per a tot el personal que fa un any que està al servici de l'empresa.  
2. S'abonaran pel «total» de la taula de retribucions de l'annex, i pels conceptes compresos en esta.  
3. En cada empresa s'establirà un torn rotatiu de gaudi de les vacacions.  
4. Quan el període de vacacions fixat en el calendari de vacacions de l'empresa coincidisca en el temps amb una incapacitat temporal derivada de l'embaràs, el part o la lactància natural, o amb el període de suspensió del contracte de treball previst en l'article 48.4 i 48.bis d'esta Llei, es tindrà dret a gaudir de les vacacions en data diferent de la de la incapacitat temporal o a la del gaudi del permís que per aplicació del dit precepte li corresponga, en finalitzar el període de suspensió, encara que haja acabat l'any natural a què corresponguen.  
  
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite al treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
5. Quan un treballador cesse en el transcurs de l'any, tindrà dret a la part proporcional de la imputació en metàl·lic de les vacacions en raó al temps treballat.  
  
CAPÍTOL X  
Llicències i excedències  
  
Article 37. Llicències  
Els treballadors regits per este conveni col·lectiu tindran dret al gaudi de llicències sense pèrdua de la retribució, en els casos i amb la duració que a continuació s'indiquen en dies naturals:  
a) Matrimoni del treballador, quinze dies.  
b) Durant dos dies, que podran ampliar-se fins a quatre màxim, quan el treballador necessite fer un desplaçament a este efecte, en els casos de part de l'esposa o adopció, o de malaltia greu, hospitalització o intervenció quirúrgica sense hospitalització que requerisca repòs domiciliari o defunció del cònjuge, fills d'ambdós, l'un o l'altre cònjuge, pare, mare, néts, iaios o germans d'un o altre cònjuge.  
  
c) Durant un dia per a trasllat del seu domicili.  
d) Pel temps establit per a gaudir dels drets educatius generals i de la formació professional, en els supòsits i en la forma regulats per l'Estatut dels Treballadors.  
e) Pel matrimoni de pares, fills, germans i néts d'un cònjuge o altre, i, amb la justificació prèvia, tindran dret a un dia de llicència per a assistir a la boda, ampliable a tres dies per desplaçament.  
f) Pel temps necessari per a atendre els requeriments judicials de què siguen objecte com a conseqüència de l'exercici de les seues funcions.  
g) Per temps indispensable per a la realització d'exàmens prenatals i tècniques de preparació al part, que han de realitzar-se dins de la jornada de treball.  
  
Article 38. Llicències sindicals  
En l'exercici de les seues funcions i ateses les especials circumstàncies de la prestació dels servicis en esta activitat i les dificultats que comporta la substitució del personal en els seus llocs de treball, els representants dels treballadors per a l'exercici de les seues funcions com a tals, hauran de notificar i justificar les seues absències als seus superiors amb antelació mínima de 24 hores. Una vegada notificada l'absència, i si es complixen els requisits anteriors, les empreses, dins dels límits pactats en este Conveni, estaran obligades a concedir el permís oportú.  
Article 39. Excedència voluntària  
L'excedència voluntària és la que haurà de concedir-se per la direcció de l'empresa per a l'atenció de motius particulars del treballador. Caldrà fer la sol·licitud en els terminis de preavís establits en l'article 32 d'este conveni, abans que tinga efecte l'excedència.  
  
Serà requisit indispensable per a tindre dret a tal excedència, haver assolit en l'empresa una antiguitat no inferior a 1 any. L'excedència podrà concedir-se per un mínim de 4 mesos i un màxim de cinc anys.  
  
Durant el temps d'excedència, quedaran en suspens els drets laborals i les obligacions de l'excedent, el qual deixarà de percebre totes les seues remuneracions. Tampoc se li computarà el temps d'excedència a cap efecte.  
En el cas que la sol·licitud d'excedència siga per un període inferior al màxim, la sol·licitud de pròrroga, si és el cas, haurà de presentar-se per escrit en l'empresa amb quinze dies naturals d'antelació al seu venciment.   
L'excedent que no sol·licite per escrit el seu reingrés en l'empresa amb una antelació mínima d'un mes a la finalització del període d'excedència o la seua pròrroga, causarà baixa definitiva en l'empresa a tots els efectes.  
El reingrés, quan se sol·licite, estarà condicionat a l'existència d'una vacant en la seua categoria; si no existira vacant en la categoria pròpia i sí en una altra inferior, l'excedent podrà ocupar esta plaça amb el salari que hi correspon fins que es produïsca una vacant en la seua categoria.  
  
  
Article 40. Excedència especial  
Donarà lloc a excedència especial alguna de les circumstàncies següents:  
1. Nomenament per a càrrec polític o designació per a càrrec de representació sindical, quan el seu exercici siga incompatible amb els servicis a l'empresa.  
2. La retirada temporal del permís de conduir si és conductor.  
Si la retirada és definitiva o superior a tres mesos, serà causa d'excedència durant tres mesos, transcorreguts els quals causarà baixa definitiva en l'empresa a tots els efectes.  
3. La resta d'excedències no regulades en este article i l'anterior, es regiran pel que preveu la legislació vigent.  
La reincorporació dels excedents especials als seus llocs de treball haurà de produir-se en el termini de quinze dies, com a màxim, des del moment que desapareguen les causes que van motivar l'excedència, i en el cas de pèrdua o sostracció, ho serà en el termini de cinc dies.  
Si no es produïx el reingrés en els terminis establits, l'excedent causarà baixa definitiva en l'empresa.  
En cas d'incorporació de treballadors que hagen causat excedència especial, per la circumstància a què es referix el número 1 d'este article, l'empresa els garantix la seua incorporació immediata en el mateix lloc de treball que tenien en el moment de l'inici de la seua excedència especial.  
  
Article 41. Permisos sense sou  
Els treballadors que tinguen com a mínim un any d'antiguitat en una mateixa empresa podran sol·licitar permís sense sou. L'empresa, amb un informe previ dels representants dels treballadors, atendrà la sol·citud, llevat que això supose una greu pertorbació en el servici.  
La duració d'estos permisos no serà superior a 7 dies naturals, i no podran concedir-se a més del 5 % de la plantilla de la seua delegació.  
  
CAPÍTOL XI  
Seguretat i salut  
  
Article 42. Seguretat i salut en el treball  
Les parts firmants consideren essencial protegir la seguretat i la salut dels treballadors davant dels riscos derivats del treball per mitjà de l'establiment de polítiques de prevenció laboral eficaç, que siguen fruit del necessari consens entre ambdós parts.  
En conseqüència, i a la llum del que establix la Llei 31/1995, de 8 de novembre, de Prevenció de Riscos Laborals, el Reglament dels Servicis de Prevenció aprovat pel Reial Decret 39/1997, de 17 de gener, i resta de disposicions de desplegament que els complementen, així com les que pogueren promulgar-se en substitució d'estos, consideren prioritari promoure la millora de les condicions de treball i continuar esforçant-se en la millora permanent dels nivells de formació i informació del personal quan pot contribuir a l'elevació del nivell de protecció de la seguretat i la salut dels treballadors del sector.  
  
A este fi, es constituirà el Comité de Seguretat i Salut en el Treball, que tindrà les funcions i atribucions contingudes en l'esmentada legislació, a fi de dirimir aquelles qüestions relatives a la seguretat i salut que puguen suscitar-se amb motiu de les activitats exercides en les empreses.  
A estos efectes, la gestió preventiva al·ludida haurà d'incloure, de manera no exhaustiva, els aspectes següents:  
A) Vigilància de la Salut:  
D'acord amb el que establix l'article 22 de la Llei de Prevenció de Riscos Laborals, les empreses garantiran als seus treballadors la vigilància periòdica del seu estat de salut, en funció dels riscos inherents al treball.  
Els reconeixements mèdics seran de caràcter voluntari, sense detriment de la realització d'altres reconeixements, amb caràcter obligatori, i amb un informe previ dels representants dels treballadors, quan existisquen disposicions legals específiques, o quan estos siguen necessaris per a avaluar els efectes de les condicions de treball sobre la salut dels treballadors, o per a verificar si l'estat de salut del treballador pot constituir un perill per a ell mateix, per als altres treballadors, o per a altres persones. La periodicitat dels reconeixements mèdics serà d'acord amb els protocols mèdics del Servici de Prevenció-Vigilància de la Salut, tenint en compte el lloc de treball corresponent.  
  
Quant als servicis a prestar, quan s'aprecien comportaments estranys de caràcter psíquic i/o farmacològic, d'especial intensitat i habitualitat; l'empresa, per iniciativa pròpia, a instància de l'interessat, o a instància de la representació dels treballadors, posarà els mitjans necessaris perquè este siga sotmés a reconeixement mèdic especial i específic, que contribuïsca a poder diagnosticar les causes i efectes i facilitar el tractament adequat. El treballador estarà obligat a col·laborar amb l'equip mèdic facultatiu per a tots aquells reconeixements, anàlisis i tractaments que siguen necessaris. Durant el temps que duren els reconeixements, anàlisis o tractaments, l'empresa s'obliga a abonar al treballador el 100 % del salari, sempre que hi haja situació d'incapacitat temporal.  
  
B) Protecció a la maternitat:  
De conformitat amb el que establix la Llei 39/1999, de conciliació de la vida familiar i laboral de les persones treballadores, l'empresari adoptarà les mesures necessàries per a evitar l'exposició de les treballadores en situació d'embaràs o part recent a riscos per a la seua seguretat i salut o una possible repercussió sobre l'embaràs i el període de lactància.  
Les dites mesures es duran a terme a través d'una adaptació de les condicions i del temps de treball de la treballadora afectada.  
C) Formació de delegats de prevenció:  
Les empreses hauran de proporcionar als delegats de prevenció un curs de formació suficient, relacionat amb el desenrotllament de les seues funcions en esta matèria, de 30 hores de duració.  
D) Coordinació d'activitats empresarials:  
D'acord amb el que establix l'article 24 de la Llei de Prevenció de Riscos Laborals, sobre coordinació d'activitats empresarials en matèria de prevenció, les empreses de seguretat que presten els seus servicis en centres de treball aliens, han de demanar dels seus titulars la informació i les instruccions adequades sobre els riscos existents en el centre de treball i sobre les mesures de protecció i prevenció corresponents, així com sobre les mesures d'emergència a aplicar, per al seu trasllat als seus respectius treballadors.  
  
Es constituirà novament una comissió mixta de seguretat i salut, formada per un representant de cada central sindical i de cada associació empresarial firmants, que tindrà com a fi l'anàlisi, estudi i propostes de solucions en matèria de prevenció de riscos laborals en el marc sectorial.  
  
  
  
CAPÍTOL XII  
Faltes i sancions  
  
Article 43. Faltes del personal  
Les accions o omissions punibles en què incórreguen els treballadors es classificaran, atenent a la seua importància, reincidència i intenció, en lleus, greus i molt greus.  
En l'aplicació de les sancions es tindran en compte i es valoraran les circumstàncies personals del treballador, el seu nivell cultural, transcendència del dany, grau de reiteració o reincidència.  
  
Article 44. Són faltes lleus  
1. Fins a tres faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o abandonar el servici un temps breu durant la jornada. Si l'abandonament causara perjuí de consideració a l'empresa, companys de treball, clients o personal, o fora causa d'accident, la falta podrà revestir la consideració de greu o molt greu.  
3. No notificar amb caràcter previ l'absència del treball i no justificar dins de les vint-i-quatre hores següents, llevat que es prove la impossibilitat d'haver-ho fet, la raó que la va motivar.  
4. Els descuits i distraccions en la realització de treball o en l'atenció i conservació de les màquines, útils, ferramentes, instal·lacions pròpies dels clients. Quan l'incompliment de l'anterior origine conseqüències de gravetat en la realització del servici, la falta podrà reputar-se de greu o molt greu.  
5. La inobservança de les ordes de servici, així com la desobediència als comandaments, tot això en matèria lleu.  
6. Les faltes de respecte i consideració en matèria lleu als subordinats, companys, comandaments, personal i públic, així com la discussió amb estos mateixos dins de la jornada de treball, i l'ús de paraules malsonants i indecoroses amb els esmentats.  
7. La falta de polidesa i netedat personal i de vestuari, equips, etc., de manera ocasional.  
8. No comunicar a l'empresa els canvis de residència i domicili, i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els servicis peculiars d'un altre treballador, quan el cas no constituïsca falta greu.  
11. No comunicar amb la puntualitat deguda els canvis experimentats en la família del treballador/a que tinguen incidència en la Seguretat Social o en l'administració tributària.  
12. La inassistència als cursos de formació teòrica o pràctica, dins de la jornada ordinària de treball, sense la deguda justificació.  
  
Article 45. Són faltes greus  
1. La comissió de tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haja hagut sanció comunicada per escrit.  
2. Més de tres faltes de puntualitat, superior als deu minuts, en l'assistència al treball en el període d'un mes, o fins a tres faltes superiors a quinze minuts cada una d'elles.  
3. La falta d'assistència al treball d'un dia en el període d'un mes sense causa justificada. Serà molt greu si de resultes de l'absència es causara greu perjuí a l'empresa.  
4. La desobediència greu als superiors en matèria de treball i la rèplica descortés a companys, comandaments o públic. Si implicara crebant manifest a la disciplina o se'n derivara perjuí notori per a l'empresa, companys de treball o públic es reputarà molt greu.  
5. La suplantació de personalitat d'un company en el fitxatge o firma. Se sancionarà tant el qui fitxa a altres com els que han sigut fitxats.  
6. La voluntària disminució de l'activitat habitual i la negligència i desídia en el treball que afecta la bona marxa del servici.  
7. La simulació de malaltia o accident i no entregar el comunicat de baixa oficial dins de les quaranta-huit hores següents a la seua emissió, llevat que es prove la impossibilitat de fer-ho.  
8. La realització sense previ consentiment de l'empresa de treballs particulars, durant la jornada de treball. L'ocupació de temps, uniformes, materials, útils, armes o màquines en qüestions alienes al treball o en benefici propi, inclús fora de la jornada de treball.  
9. L'ús, sense estar de servici, de les insígnies del càrrec, o l'ostentació innecessària d'este mateix.  
10. Fer desaparéixer uniformes i segells, tant de l'empresa com dels seus clients, així com causar accidents per dol, negligència o imprudència inexcusable.  
11. Portar els registres, documentació, quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que per la seua gravetat o transcendència meresquen especial correctiu. I si tinguera especial rellevància, tindran la consideració de molt greu.  
12. El falsejament o omissió maliciosa de les dades que tinguen incidència tributària o en la Seguretat Social.  
13. Entregar-se a jocs o distraccions de qualsevol índole durant la jornada de treball de manera reiterada i causant-hi un perjuí al desenrotllament laboral.  
14. Qualsevol atemptat contra la llibertat sexual dels treballadors/es, que es manifeste en ofenses verbals o físiques, faltes de respecte a la intimitat o la dignitat de les persones.  
  
Article 46. Són faltes molt greus  
1. La reincidència en la comissió d'una falta greu en el període de sis mesos, encara que siga de distinta naturalesa, sempre que hi haja hagut sanció.  
2. Més de sis faltes no justificades de puntualitat comeses en el període de sis mesos o dotze en un any, encara que hagen sigut sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici, durant la realització de les seues tasques o fora d'estes.  
5. Fer desaparéixer, inutilitzar, causar desperfectes en màquines, instal·lacions, edificis, efectes, documents, etc., tant de l'empresa com dels seus clients, així com causar accidents per dol, negligència o imprudència inexcusable.  
6. Fer treballs per compte propi o compte alié estant en situació d'incapacitat temporal, així com fer manipulacions o falsedats per a prolongar aquella situació.  
7. La continuada i habitual falta de polidesa i neteja de tal índole que produïsca queixes justificades de comandaments, companys de treball o tercers.  
8. L'embriaguesa provada, vestint l'uniforme.  
9. La violació del secret de correspondència o de documents de l'empresa o de les persones en els locals i instal·lacions de la qual es realitze la prestació dels servicis, i la falta de la deguda discreció o el natural sigil dels assumptes i servicis en què, per la missió de la seua comesa, hagen d'estar assabentats.  
10. Els maltractaments de paraula o d'obra, o falta greu de respecte i consideració a les persones dels seus superiors, companys, personal a càrrec seu o els seus familiars, així com a les persones en els locals o instal·lacions de les quals realitze la seua activitat, i als empleats d'estes, si els hi haguera.  
11. La participació directa o indirecta en la comissió d'un delicte qualificat com a tal en les lleis penals.  
12. L'abandó del treball en llocs de responsabilitat una vegada se n'ha pres possessió i la inhibició o passivitat en la seua prestació.  
  
13. La disminució voluntària i continuada del rendiment.  
14. Originar bregues i baralles amb els seus companys de treball, o amb les persones o els empleats per als quals presten els seus servicis.  
15. La comissió d'actes immorals en el lloc de treball o en els locals de l'empresa, dins de la jornada laboral.  
16. L'abús d'autoritat.  
17. La competència il·lícita per dedicar-se, dins de la jornada laboral o fora, a desenrotllar per compte propi idèntica activitat que l'empresa o dedicar-se a ocupacions particulars que estiguen en oberta pugna amb el servici.  
18. Entregar-se a jocs i distraccions greus, tot això durant la jornada de treball.  
19. Exigir o demanar pels seus servicis remuneració o premis de tercers, siga quina siga la forma o pretext que per a la donació s'empre.  
  
20. La imprudència en acte de servici. Si implicara risc d'accident per a si o per a companys o personal i públic, o perill d'avaries per a les instal·lacions.  
21. El trencament o violació de secrets d'obligada confidencialitat de l'empresa.  
22. La realització d'activitats que impliquen competència deslleial a l'empresa.  
23. Els atemptats contra la llibertat sexual que es cometen aprofitant-se d'una posició de superioritat laboral, o s'exercisquen sobre persones especialment vulnerables per la seua situació personal o laboral.  
  
  
Article 47. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió de sou i faena d'un a quinze dies.  
3. Per falta molt greu:  
a) Suspensió de sou i faena de setze dies a dos mesos.  
c) Acomiadament.  
Per a procedir a la imposició de les sancions anteriors caldrà ajustar-se al que disposa la legislació vigent.  
  
Article 48. Prescripció  
La facultat de l'empresa per a imposar sancions haurà d'exercir-se sempre per escrit, llevat de l'amonestació verbal. El sancionat haurà de firmar la conformitat en el justificant de recepció o, si és el cas, ho faran dos testimonis; en cas de negar-s'hi, prescriurà en les faltes lleus als deu dies; en les greus als vint dies, i en les molt greus als seixanta dies, a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
  
Article 49. Abús d'autoritat  
Tot treballador podrà donar compte a la direcció de l'empresa per escrit, a través de la representació dels treballadors, dels actes que suposen un abús d'autoritat dels seus caps. Una vegada s'haja rebut l'escrit, la direcció obrirà l'expedient oportú, en el termini de cinc dies, i haurà de donar-hi contestació per escrit en els deu dies següents a estos últims. En cas contrari, els representants dels treballadors caldrà que formulen l'oportuna denúncia davant de l'autoritat laboral competent.  
  
CAPÍTOL XIII  
Retribucions  
  
Article 50. Salaris  
Les retribucions del personal comprés en l'àmbit d'aplicació d'este conveni col·lectiu estaran constituïdes pel salari global, que inclou tots els conceptes salarials i que correspon en tot moment a la jornada de treball.  
La taula salarial d'aplicació durant el 2013 i següents als treballadors de l'empresa, està determinada en l'ànnex de salaris d'este conveni.  
El pagament del salari s'efectuarà per mesos vençuts i abans del dia 16 de cada mes.  
  
Article 51. Vacacions  
Les vacacions anuals seran d'un import igual al salari base.  
  
Article 52. Gratificacions extraordinàries  
El personal comprés en este conveni tindrà dret a dos gratificacions extraordinàries. Consistiran cada una d'elles en l'import de 30 dies de salari base.  
El personal que ingresse o cesse en l'empresa durant l'any tindrà dret a percebre estes gratificacions proporcionalment al temps treballat durant l'any.  
  
  
ANNEX DE SALARIS  
  
